I juni kan du ta bybane til Lagunen

Åpningsdatoen for Bybanen til Lagunen er klar. Og i dag vedtas byggestart for bane til Flesland.

Publisert Publisert 12. mars 2013

ÅPNER I JUNI: Her fra Lagunen kan du fra og med 22. juni ta Bybanen til sentrum. Foto: VEGAR VALDE (ARKIV)

Denne artikkelen er over syv år gammel

Hordaland fylkeskommune inviterer til åpning av Bybanens andre byggetrinn fredag 21. juni. Byggetrinnet går fra Nesttun terminal til Lagunen terminal.

Program for dagen vil bli offentliggjort så snart dette er klart.

Det vil være ordinær drift av hele bybanestrekningen tur-retur sentrum-Lagunen fra lørdag 22. juni.

Ryggrad

— Vi gleder oss til å invitere alle som har vært involvert i byggingen av Bybanens andre byggetrinn til åpningsfest i ekte bergensk ånd, fredag 21. juni, sier fylkesordfører Tom-Christer Nilsen (H).

Bybanen er blitt en viktig del av Bergen og er ryggraden i fremtidens kollektivsystem her i byen, sier han.

Les også Nye Bybane-planer er klare

Les også Bybanen presser biler inn i byen

— Vi gleder oss derfor veldig til endelig å ta i bruk denne viktige strekningen langs søndre innfartsåre. Da vil bergenserne kunne nyte godt av et høykvalitets kollektivtilbud helt til Lagunen. Erfaringen viser at det vil gi flere passasjerer sier fylkesordføreren.

Starter 3. byggetrinn

På fylkestinget i dag blir det dessuten gjort et historisk vedtak når fylkespolitikerne bevilger 40 millioner kroner til å sette i gang anleggsarbeidet for tredje byggetrinn, til Flesland, allerede i mai.

I påvente av at regjering og storting skal godkjenne bompengesøknaden fra Hordaland, må fylket forskuttere pengene.

— I dag blir vi nødt til å ta ansvar for det som jeg vil kalle en statlig gå-sakte-aksjon, sier fylkesordføreren.

Publisert Publisert: 12. mars 2013 11:49 Oppdatert: 12. mars 2013 12:53